ডাক্তার মোহাম্মদ উল্লাহ ভাইয়ের সাথে পরিচয় হয় সম্ভবত ১৯৮২ সালের দিকে যখন উনি ইরানে যান। আমিও তখন ইরানে ডাক্তার রূপে কর্মরত। তিনি পোস্টিং পান ইরানের সিস্তান-বেলুচিস্তান প্রদেশে। আমার পোস্টিংয়ের স্থান থেকে প্রায় হাজার মাইল দূরে। সেখানে কয়েক বছর কাজ করার পর আমি যে জেলায় কাজ করি সে জেলায় চলে আসেন। আমার কর্মস্থল শুরু থেকে শেষ অবধি ছিল গরমসার জেলায়। উল্লেখ্য যে এ জেলার সন্তান হলেন ইরানের বর্তমান প্রেসিডেন্ট জনাব মাহমুদ আহমদী নেজাদ। মোহাম্মদ উল্লাহ ভাই ইরানে প্রথম কয়েক মাস চাকুরী করেন তেহরান শহরে জিহাদে সাজেন্দীগী নামক একটি প্রতিষ্ঠানে। পরে যোগ দেন স্বাস্থ্য মন্ত্রালয়ে। গরমসার আসার পর থেকে তার সাথে ঘনিষ্ঠতা আরো বেড়ে যায়। যখন জানলাম যে তিনি জনাব এ্যাডভোকেট এ. টি. সাদী সাহেবের জামাই তখন সে ঘনিষ্টতা যেন বেগবান হয়। কারণ আমি জনাব এ্যাডভোকেট এ. টি. সাদী সাহেবকে আগে থেকেই গভীর শ্রদ্ধা করতাম। এক সময় তিনি জাতিসংঘে পাকিস্তানী প্রতিনিধি টিমের সদস্য ছিলেন। পরবর্তীতে তিনি "পাকিস্তান দরদী সংঘ" নামক একটি সংগঠন করেছিলেন। ঢাকার রাজপথে বহুবার আমি তার বক্তৃতা শুনেছি। উপমহাদেশের মুসলমানদের বিশেষ করে বাংলাদেশের মূসলমানদের প্রতি গভীর দরদ প্রকাশ পেত তার সেসব বক্তৃতায় -যেমন তার মুখের ভাষায় তেমনি তার বলিষ্ঠ দেহের ভাষায়। আমার আরেক ঘনিষ্ঠ বন্ধু গরমসারে পোষ্টিং পেয়েছিলেন। তিনি হলেন ডাক্তার আমীনূর রহমান। উনার সাথেও আমার প্রথম পরিচয় ঘটে ইরানে। ডাক্তার আমিন ভাইও শুরুতে সিস্তান-বেলুচিস্তান প্রদেশের এক হেল্থ সেন্টারে কাজ পান। পরে বদলী হয়ে গরমসার জেলায় বদলী হয়ে চলে আসেন। ভুগোলের দূরত্ব কমে যাওয়াতে আমাদের মনের দূরত্ব বলা যায় বিলুপ্ত হয়েছিল।